text: পেঁয়াজ-রসুনের ভরা মৌসুমে রোজা, বাড়ছে না দাম | বিজনেস জার্নাল
  প্রচ্ছদ অর্থনীতি পেঁয়াজ-রসুনের ভরা মৌসুমে রোজা, বাড়ছে না দাম
  বিশ্বের মুসলিমপ্রধান দেশগুলোতে রমজানে নিত্যপ্রয়োজনীয় পণ্যের দাম কমলেও ব্যতিক্রম শুধু বাংলাদেশে। প্রতিবছরই সিয়াম সাধনার মাসটিতে দেশের বাজারে অন্যান্য নিত্যপণ্যের পাশাপাশি বাড়ে পেঁয়াজ, রসুন ও আদার দাম। এবারও আসন্ন রমজানে এসব পণ্যের দাম বাড়তে পারে- এমন আশঙ্কায় রয়েছেন সাধারণ ক্রেতারা। তবে ক্রেতাদের এমন আশঙ্কায় স্বস্তির বাতাস দিচ্ছেন শ্যামবাজারের আমদানিকারক ও ব্যবসায়ীরা। তারা জানান, এবার রোজা ভরা মৌসুমে। তাই পেঁয়াজ-রসুন-আদার দাম বাড়ার কোনো সম্ভবনা নেই।
  একই সুরে বাণিজ্য মন্ত্রণালয়ও বলছে, পেঁয়াজের সরকার নির্ধারিত দাম ধরে রাখাই এখন বড় চ্যালেঞ্জ। কারণ চাহিদার তুলনায় পর্যাপ্ত পেঁয়াজ মজুত আছে। একইসঙ্গে আগামী ২০ মার্চ থেকে দেশের চাষিরা পেঁয়াজ তোলা শুরু করবেন। ফলে পেঁয়াজের দাম কমে যাওয়ার সম্ভাবনা তৈরি হয়েছে। শ্যামবাজারের পেঁয়াজ আমদানিকারক মো. হাফিজুর রহমান ঢাকা পোস্টকে বলেন, 'বর্তমানে পেঁয়াজের দাম বাড়ছে না, কমে গেছে। শ্যামবাজারে পেঁয়াজ কেজিপ্রতি বিক্রি হচ্ছে ৩১ থেকে ৩২ টাকায়। এ পাইকারি বাজারে এমন পরিস্থিতি হয়েছে যে, পেঁয়াজ নেওয়ার মানুষ নেই।'
  রসুন প্রসঙ্গে তিনি বলেন, 'বাংলাদেশের ছয় জেলায় রসুন উৎপাদন হয়। সারাদেশ থেকে রসুন আসছে। এ নিত্যপণ্যেরও এখন ভরা মৌসুম। বর্তমানে পাইকারি বাজারে ২৮ টাকা থেকে ৩৫ টাকা দরে সুপার কোয়ালিটির রসুন বিক্রি হচ্ছে। এছাড়া প্রচুর পরিমাণে রসুন আমদানি হচ্ছে। সুতরাং ভরা মৌসুমে রসুনের দামও বাড়ার কোনো সম্ভাবনা নেই। রমজান ও ঈদ পর্যন্ত আদা, রসুন ও পেঁয়াজের দাম বাড়বে না।' রাজধানীর বিভিন্ন খুচরা বাজার ঘুরে দেখা গেছে, গত সপ্তাহের তুলনায় এই সপ্তাহে পেঁয়াজের দাম কিছুটা কমলেও অপরিবর্তিত রয়েছে আদা ও রসুনের দাম। গত সপ্তাহে পেঁয়াজের কেজি ৫০ টাকা দরে বিক্রি হলেও এ সপ্তাহে ৫ থেকে ১০ টাকা কমে তা দাঁড়িয়েছে ৪০ থেকে ৪৫ টাকায়।